AŞPA-da Azərbaycandakı yeni çağırışlardan danışıldı - modern.az
26 İyun 2019, 22:44 | AKTUAL
AŞPA-da Azərbaycandakı yeni çağırışlardan danışıldı
Avropa Şurası Parlament Assambleyasının (AŞPA) cari yay yarım-sessiyası çərçivəsində 2019-cu il iyunun 26-da “Azərbaycanda yeni çağırışlar və davam edən islahatlar” adlı tədbir keçirilib.
Azərbaycan Respublikasının Avropa Şurası yanında daimi nümayəndəliyindən Modern.az-a verilən məlumata görə, nümayəndəliyin dəstəyi ilə baş tutan bu tədbirdə AŞPA üzvləri, diplomatik korpus, Avropa Şurası katibliyi, vətəndaş cəmiyyəti, mətbuat və yerli ictimaiyyət nümayəndələri iştirak ediblər.
Giriş sözü ilə çıxış edən Azərbaycanın AŞPA-da nümayəndə heyətinin rəhbəri Səməd Seyidov tədbirin məqsədinin ölkəmizdə aparılmaqda olan islahatlar barədə məlumat verməkdən ibarət olduğunu bildirib. Azərbaycan vətəndaş cəmiyyəti, o cümlədən ölkəmizdə fəaliyyət göstərən İnsan hüquqları üzrə birgə işçi qrupun nümayəndələrinin bu tədbirdə iştirak etmələri, eləcə də çıxışçılar arasında yer almasından məmnun olduğunu və bunun ölkəmizdə demokratiyanın vəziyyətindən xəbər verdiyini qeyd edib. Çıxışı əsnasında Azərbaycan torpaqlarının davam edən işğalı səbəbindən Ermənistan-Azərbaycan Dağlıq Qarabağ münaqişəsinin
nizamlanmasının mümkün olmadığını xatırladan S.Seyidov münaqişə ilə bağlı öhdəlik istisna olmaqla, Azərbaycanın Avropa Şurası qarşısında götürdüyü bütün öhdəliklərin icrasına nail olduğunu bəyan edib.
Azərbaycanın AŞPA-da nümayəndə heyətinin üzvü Sevinc Fətəliyeva ölkəmizdə digər, xüsusilə sosial sahədə aparılan islahatlar barədə ətraflı məlumat verib. Azərbaycan dövlətinin siyasətinin mərkəzində Azərbaycan vətəndaşının dayandığını və həyata keçirilən bütün islahatların insanların həyat şəraiti və rifahının yaxşılaşdırılmasına yönəldiyini qeyd edib. Bu islahatların icrasında həssas qrupların - müharibə veteranları, məcburi köçkünlər, fiziki qüsurlu şəxslər, pensiya yaşına çatmış insanların xüsusi diqqət mərkəzində saxlanıldığını göstərib.
Çıxışında Milli Məclisin üzvü həmçinin, ölkəmizdə qadınların ictimai-siyasi həyatda rolunun artmaqda olduğu, uşaqların hüquqlarının daha yaxşı təmini istiqamətində çoxsaylı layihələr həyata keçirildiyi barədə tədbir iştirakçılarını məlumatlandırıb.
İnsan hüquqları üzrə birgə işçi qrupun üzvü, Azərbaycan insan hüquqlarının müdafiə mərkəzinin direktoru Eldar Zeynalov çıxış edərək, ölkəmizdə aparılmaqda olan islahatların müsbət nəticələr verməkdə olduğunu, hazırda cəmiyyətdə daha fərqli və müsbət şəraitin yarandığını bildirib. O, Azərbaycanda vətəndaş cəmiyyətinin inkişafı və ictimai işlərdə iştirakı üçün müvafiq imkanların təmin edildiyini qeyd edib.
Vətəndaş cəmiyyətinin cari islahatlar paketinin hazırlanmasında iştirak etdiyi və ona dəstək verdiyi açıqlanıb və həmin islahatların icrasında da iştirak etmək niyyətində olduğu göstərilib.